TFEXเทรดพุ่ง79%สินค้าอิงหุ้นฮอตสุด
TFEX เผยซื้อขายครึ่งปีแรกเพิ่ม 79% เฉลี่ยวันละ 78,650 สัญญา พร้อมเพิ่ม Stock Futures อีก 10 หุ้น
29 ต.ค. 2565

TFEX เผยซื้อขายครึ่งปีแรกเพิ่ม 79% เฉลี่ยวันละ 78,650 สัญญา พร้อมเพิ่ม Stock Futures อีก 10 หุ้น 
นางเกศรา มัญชุศรี กรรมการผู้จัดการ บริษัท ตลาดสัญญาซื้อขายล่วงหน้า (ประเทศไทย) หรือ TFEX เปิดเผยว่า ในช่วงครึ่งแรกของปี 2556 TFEX มีปริมาณการซื้อขายเฉลี่ย 78,650 สัญญาต่อวัน เพิ่มขึ้น 79.5% จาก 43,823 สัญญาต่อวันในปี 2555 มีปริมาณการซื้อขายรวมทั้งสิ้นเท่ากับ 9,517,736 สัญญา 
ทั้งนี้ คิดเป็นมูลค่าสูงถึง 30,559 ล้านบาทต่อวัน และมีปริมาณซื้อขายต่อวันสูงสุดเมื่อวันที่ 13 มิ.ย. ที่ 232,641 สัญญา 
ปริมาณการซื้อขายส่วนใหญ่มาจาก Stock Futures สัดส่วน 51.8% SET50 Futures จำนวน 31.3% Gold Futures 11.5% และ USD Futures 1.6% ตามลำดับ
สำหรับ Stock Futures หรือสัญญาซื้อขายหุ้นล่วงหน้า มีปริมาณการซื้อขายเพิ่มสูงขึ้นมากจนเป็นสินค้าที่ได้รับความนิยมสูงที่สุดใน TFEX โดยเพิ่มขึ้นถึง 3.6 เท่าตัว เมื่อเทียบกับปี 2555 ที่ 8,849 สัญญา ซึ่งเป็นผลจากการซื้อขายของตลาดหลักทรัพย์ที่เพิ่มขึ้น และการเพิ่มหุ้นอ้างอิงจากเดิมที่มี 30 หุ้นอ้างอิงในปี 2555 เป็น 50 หุ้นอ้างอิงในปัจจุบัน 
นอกจากนี้ ในวันที่ 15 ก.ค.นี้ จะเพิ่มอีก 10 หุ้นอ้างอิง ประกอบด้วย AP, BCH, BECL, BLA, HEMRAJ, LPN, MAJOR, RATCH, SPALI และ TVO รวมเป็นทั้งสิ้น 60 หุ้นอ้างอิง เพื่อเพิ่มทางเลือกและเพิ่มเครื่องมือบริหารพอร์ตลงทุนที่ตรงกับความต้องการมากขึ้น 
สำหรับ SET50 Futures นั้น พบว่ามีปริมาณการซื้อขายเป็น 24,627 สัญญาต่อวัน เพิ่มขึ้น 49.5% จาก 16,467 สัญญาต่อวันในปี 2555 เนื่องจากดัชนี SET50 ผันผวนมากขึ้น
ขณะที่ Gold Futures นั้น มีปริมาณการซื้อขายโดยเฉลี่ยลดลงเป็นวันละ 9,033 สัญญา เทียบกับเฉลี่ยวันละ 14,867 สัญญาในปีที่ผ่านมา เนื่องจากราคาทองคำลดลง และความนิยมในการซื้อขายที่เปลี่ยนแปลงไป
นอกจากนี้ TFEX และสำนักหักบัญชี (TCH) ได้ปรับปรุงค่าธรรมเนียมการซื้อขายและชำระราคาของ SET50 Futures และ 50Baht Gold Futures จากเดิมที่ 50 บาทต่อสัญญา เป็น 35 บาทต่อสัญญา และสำหรับ 10Baht Gold Futures ได้ปรับจาก 10 บาทต่อสัญญา เป็น 7 บาท ซึ่งมีผลเริ่มใช้ไปเมื่อวันที่ 2 พ.ค.ที่ผ่านมา เพื่อเทียบกับสัญญาดังกล่าวในต่างประเทศ โดยเชื่อว่าจะช่วยให้ผู้ลงทุนมีต้นทุนการซื้อขายที่ต่ำลง